Suomeen kaavaillaan sijoitettavaksi 2 400 turvapaikanhakijaa Euroopan unionin uudesta kiintiöstä, kertoo saksalaislehti Frankfurter Allgemeine Zeitung.

Pakolaisia Kreikan ja Makedonian rajalla. Muun muassa Kreikkaan tulleita turvapaikanhakijoita ollaan jakamassa muihin EU:n jÃ€senmaihin. KALLE JOKINEN

Komission odotetaan esittelevän keskiviikkona uuden mekanismin, jolla 120 000 Unkariin, Kreikkaan ja Italiaan tullutta turvapaikanhakijaa jaetaan muihin EU-maihin. Suomen osuus summasta olisi saksalaislehden mukaan kaksi prosenttia.

Osuus vastaa suunnilleen komission aiemmin julkistamia jakokriteerejä. Komissio julkisti keväällä väliaikaisen mallin, jossa esitettiin 40 000 turvapaikanhakijan siirtämistä Kreikasta ja Italiasta muualle Eurooppaan. Kyseisessä esityksessä Suomen osuus on 1,98 prosenttia, mikä tarkoittaa liki 800:aa turvapaikanhakijaa. Suomi on lupautunut ottamaan vastaan kyseisen määrän.

Uudessa esityksessä Suomen prosenttiosuuden tulisi hieman nousta, koska turvapaikanhakijoita siirretään nyt myös Unkarista muihin jäsenmaihin. Se tarkoittaa, että muihin maihin puretaan nyt sekä Unkariin että Kreikkaan ja Italiaan kohdistuvaa painetta.

Osa EU-maista on ilmoittanut vastustavansa komission sanelemia kiintiöitä. Vastahakoisimpia maita ovat Unkari, Slovakia, Tshekki ja Puola.

Suomi ei ole vielä päättänyt kantaansa komission uuteen esitykseen. Suunnitelma herättää hallituksessa eripuraa, sillä perussuomalaiset irtisanoutui hallituksen aiemmasta kannasta, joka hyväksyi turvapaikanhakijoiden siirtämisen jäsenmaasta toiseen.